### **ՀԻՄՆԱՎՈՐՈՒՄ**

**«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2018 ԹՎԱԿԱՆԻ ՄԱՐՏԻ 15-Ի N 272-Ն ՈՐՈՇՄԱՆ ՄԵՋ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ ԸՆԴՈՒՆՄԱՆ**

**1**. **Իրավական ակտի ընդունման անհրաժեշտությունը.**

Հայաստանի Հանրապետության կառավարության 2018 թվականի մարտի 15-ի N 272-Ն որոշման մեջ փոփոխություններ և լրացումներ կատարելու մասին Հայաստանի Հանրապետության Կառավարության որոշման նախագծի (այսուհետ՝ Նախագիծ) ընդունումը պայմանավորված է «Ազդարարման համակարգի մասին» օրենքում փոփոխություններ և լրացումներ կատարելու մասին ՀՕ-495-Ն օրենքի (այսուհետ նաև՝ Օրենք), «Մարդու իրավունքների պաշտպանի մասին» սահմանադրական օրենքում լրացումներ կատարելու մասին ՀՕ-500-Ն օրենքի և հարակից օրենքների ընդունմամբ իրականացված օրենսդրական փոփոխությունների հիման վրա առկա ենթաօրենսդրական իրավական ակտերի համապատասխանեցման և վերոգրյալ օրենքների կիրարկումն ապահովելու անհրաժետությամբ:

**2. Կապը ռազմավարական փաստաթղթերի հետ. Հայաստանի վերափոխման ռազմավարություն 2050, Կառավարության 2021-2026թթ. ծրագիր, Հայաստանի Հանրապետության հակակոռուպցիոն ռազմավարության և դրա իրականացման 2019-2022 թվականների միջոցառումների ծրագիր.**

Սույն Նախագծի ընդունումը պայմանավորված է Հայաստանի Հանրապետության կառավարության 2019 թվականի հոկտեմբերի 3-ի «Հայաստանի Հանրապետության հակակոռուպցիոն ռազմավարության և դրա իրականացման 2019-2022 թվականների միջոցառումների ծրագիրը հաստատելու մասին» N 1332-Ն որոշման միջոցառումների ծրագրի 26-րդ կետի կարգավորմամբ, որով սահմանվել է ազդարարման համակարգը պարբերաբար կատարելագործելու և զարգացման նպատակով շարունակական աշխատանքներ իրականացնելու անհրաժեշտությունը:

Միաժամանակ, Կառավարության 2021 թվականի նոյեմբերի 18-ի «Հայաստանի Հանրապետության կառավարության 2021-2026 թվականների գործունեության միջոցառումների ծրագիրը հաստատելու մասին» N 1902-Լ որոշման հավելված 1-ի 16-րդ՝ Կոռուպցիայի դեմ պայքարը նպատակի 16.5-րդ միջոցառման շրջանակներում նախատեսվել է «Ազդարարման համակարգի մասին» օրենքում իրականացնել համապատասխան փոփոխություններ:

 **3. Ընթացիկ իրավիճակը**

Հայաստանի Հանրապետության կառավարության 2018 թվականի մարտի 15-ի «**Ներքին և արտաքին ազդարարման դեպքում հաղորդումների հաշվառման և ձևակերպման օրինակելի ձևը, ինչպես նաև ազդարարին տրվող պաշտպանության միջոցների իրականացման ընթացակարգը սահմանելու մասին»** թիվ 272-Ն որոշումը (այսուհետ նաև՝ Որոշում) ընդունվել է հիմք ընդունելով «Ազդարարման համակարգի մասին» օրենքի 5-րդ հոդվածը և կարգավորում է **ներքին և արտաքին ազդարարման դեպքում հաղորդումների հաշվառման և ձևակերպման, ինչպես նաև ազդարարին տրվող պաշտպանության միջոցների իրականացման հետ կապված հասարակական հարաբերությունները։**

**Միաժամանակ, 2022 թվականի դեկտեմբերի 7-ին Ազդարարման համակարգի մասին օրենքում իրականացված օրենսդրական փոփոխությունների արդյունքում վերանայվեցին Ազդարարների պաշտպանության մեխանիզմների հետ կապված հարաբերությունները, սահմանվեց ազդարարման նոր տեսակ՝ ազդարարում հանրությանը, իրականացվեցին մի շարք այլ փոփոխություններ:**

**Մասնավորապես, Օրենքով նախատեսվեց պատասխանատվություն իրավասու մարմինների համար վարելու վիճակագրություն: Նախատեսվեց, որ վիճակագրության վարումը տեղի է ունենալու ըստ ազդարարման տեսակների և եղանակների, այն է՝** ներքին, արտաքին, հանրությանը և միասնական էլեկտրոնային հարթակի միջոցով ներկայացված ազդարարումների:

Վերանայվեց այն մարմինների շրջանակը, որոնց նկատմամբ տարածվեցին ազդարարման հետ կապված հարաբերությունները: Մասնավորապես, նշված հարաբերությունները տարածվեցին նաև մասնավոր ոլորտի կազմակերպությունների և համայնքային կազմակերպությունների վրա՝ նման կերպ ազդարարման համակարգի կիրառության ոլորտում ներառելով ոչ միայն պետական կազմակերպությունները, այլև համայնքային, ինչպես նաև մասնավոր ոլորտի առևտրային և ոչ առևտրային կազմակերպությունները։

Իրականացված փոփոխություններով ազդարարման ոլորտում լիազորություններ տրվեցին նաև Մարդու իրավունքների պաշտպանին:

Մարդու իրավունքների պաշտպանի համար սահմանվեց պարտականություն իր տարեկան հաղորդման շրջանակներում ամփոփել և հրապարակել ազդարարման հետ կապված հաշվետվությունը և վիճակագրությունը, ինչպես նաև վերջինիս վերապահվեցին ազդարարների պաշտպանության իրականացմանը հետևելու, մոնիթորինգի և ազդարարների պաշտպանության վերաբերյալ տվյալների հավաքագրման լիազորություններ:

Օրենքով հստակեցվեցին ազդարարներին տրվող պաշտպանության մեխանիզմները և այլն:

Վերոգրյալի հաշվառմամբ անհրաժեշտություն է առաջացել վերանայել նաև Հայաստանի Հանրապետության կառավարության 2018 թվականի մարտի 15-ի «Ներքին և արտաքին ազդարարման դեպքում հաղորդումների հաշվառման և ձևակերպման օրինակելի ձևը, ինչպես նաև ազդարարին տրվող պաշտպանության միջոցների իրականացման ընթացակարգը սահմանելու մասին» N 272-Ն որոշումը՝ այն համապատասխանեցնելով իրականացված օրենսդրական փոփոխություններին:

1. **Առաջարկվող կարգավորման բնույթը**

Նախագծով առաջարկվում է իրականացնել հետևյալ հիմնական փոփոխությունները՝

1. փոխել որոշման վերնագիրը, դրանում ավելացնելով նաև վիճակագրության վարման հետ կապված դրույթներ և դրանով պայմանավորված որոշման մեջ կատարել այլ փոփոխություններ և լրացումներ՝ համաձայն օրենսդրական տեխնիկայի պահանջների․
2. ելնելով վիճակագրություն վարելու պահանջների իրականացումը հնարավորինս դյուրացնելու անհրաժեշտությունից, առաջարկվում է վերանայել Որոշման հավելված 1-ը, մասնավորապես առաջարկվում է սահմանել ներքին և արտաքին ազդարարման հաղորդումների առանձին գրանցամատյանների վարում՝ դրանցում ներառելով անհրաժեշտ լրացուցիչ տեղեկություններ հաշվառելու պահանջներ.
3. վերանայել որոշման Հավելված 2-ը, հստակեցնելով ազդարարին երաշխավորվող պաշտպանության միջոցների տրամադրման պայմանները՝ հիմք ընդունելով «Ազդարարման համակարգի մասին» օրենքի 10-րդ հոդվածի պահանջները․
4. առաջարկվում է որոշումը լրացնել նոր՝ Հավելված 3-ով, որը սահմանում է պետական և տեղական ինքնակառավարման մարմիններում ներքին, արտաքին, հանրությանը, ինչպես նաև ազդարարման միասնական էլեկտրոնային հարթակի միջոցով արված ազդարարման հաղորդումների վիճակագրության վարման կարգը, որին կից ներկայացվում անհրաժեշտ վիճակագրական հաշվետվության ձևը, որը բաղկացած է չորս բաժիններից: Առաջին բաժնով հավաքագրվելու են ազդարարման հաղորդումների թիվը՝ ըստ տեսակների (ներքին, արտաքին, հանրությանը, միասնական էլեկտրոնային հարթակի միջոցով) և ձևի (բանավոր, գրավոր): Երկրորդում հավաքագրվելու են ազդարարման սուբյեկտների թիվն՝ ըստ սուբյեկտների տեսակի (ֆիզիկական կամ իրավաբանական անձ): Երրորդում հավաքագրվելու են ազդարարման ենթակա դեպքերի թիվը՝ ըստ օրենքում սահմանվածի, չորրորդ բաժինում հավաքագրվելու են ազդարարին տրամադրվող պաշտպանության միջոցների վերաբերյալ թվային տվյալներ:

**5. Նախագծի մշակման գործընթացում ներգրավված ինստիտուտները և անձինք.**

Նախագիծը մշակվել է Հայաստանի Հանրապետության արդարադատության նախարարության կողմից։

**6. Նախագծի ընդունման կապակցությամբ ֆինանսական միջոցների անհրաժեշտության և պետական բյուջեի եկամուտներում և ծախսերում սպասվելիք փոփոխությունների մասին.**

Նախագծի ընդունմամբ պետական բյուջեի եկամուտներում և ծախսերում ֆինանսական միջոցների ավելացումներ և նվազեցումներ չեն նախատեսվում:

**7.** **Ակնկալվող արդյունքը**

Նախագծի ընդունմամբ ակնկալում է ապահովել Ազդարարման հաղորդումների հաշվառման համակարգի շարունակական բարելավումը, ազդարարներին տրամադրվող պաշտպանության տեսակների պատշաճ ապահովման մեխանիզմների սահմանումը, ազդարարման հաղորդումների ոլորտում իրավասու մարմինների կողմից վիճակագրության վարումը և դրա արդյունքների հիման վրա համարժեք քաղաքականության մշակումը։